<classify> SERIKALI ya Marekani jana imekabidhi msaada wa magari na mitambo kwa Jeshi la Ulinzi la Wananchi Tanzania JWTZ yenye thamani ya Dola za Marekani Milioni 18.Msaada huo ulikabidhiwa na Kaimu Balozi wa Marekani hapa nchini, Dk Inmi Patterson kwa Waziri wa Ulinzi na Jeshi la Kujenga Taifa, Dk Hussein Mwinyi akishuhudiwa na Mkuu wa Majeshi ya Ulinzi, Jenerali Venance Mabeyo katika kituo cha mafunzo ya kulinda Amani, Kunduchi Dar es Salaam. Dk Inmi alisema Tanzania ni miongoni mwa nchi sita Afrika ambao ni wabia na Marekani katika kulinda amani Duniani, nchi hizo ni Ethiopia, Uganda, Rwanda, Senegal na Ghana. Naipongeza Tanzania kuwa kinara wa amani kwani barani Afrika inashika nafasi ya tano na duniani inashika nafasi ya 11, na imekuwa ya kwanza kujitoa kulinda amani katika nchi za Sudan, Afrika ya Kati, DRC na Lebanon, alisema Dk Inmi Pia alisema pamoja na kuwa nchi inayokua kiuchumi imekuwa na wepesi kutoa misaada ya kibinadamu kwa nchi zingine pale zinapokumbwa na majanga.Juhudi zinaonekana katika kutoa huduma na misaada ya kibinadamu kwa wahanga wa majanga mbalimbali na wanatoa misaada katika kulinda amani, aliongeza Dk Inmi ambaye mara nyingi alizungumza Kiswahili fasaha. Waziri wa Ulinzi, Dk Mwinyi aliishukuru Marekani kwa msaada huo kwani unakuwa chachu kwao kuongeza juhudi za kulinda amani na kuzifikia nchi nyingi zaidi.Tanzania tumekuwa mstari wa mbele katika kusaidia nchi zenye machafuko kuwa na amani hivyo msaada huu utalifanya jeshi la Tanzania kutekeleza majukumu yake vema wanapokuwa katika nchi hizo, alisema Mwinyi. Mkuu wa Majeshi ya Ulinzi, Jenarali Venance Mabeyo alisema, Tanzania na Marekani ni kitu kimoja, tunashukuru wametupatia vifaa na kutoa mafunzo namna ya kuvitumia kabla ya kukabidhiwa.Msaada huo ni magari 27 ya kubeba askari na mengine ya kubeka mizigo aina ya Iveco za kisasa zenye uwezo wa kujinasua zenyewe zikikwama.Aidha kuna mitambo ya kupakua na kupakia mizigo, jiko linalotembea lenye uwezo wa kuhudumia watu 300, mashine za kusafisha maji na kuwa maji salama pamoja na mitambo ya mawasiliano ya kisasa.  <topic>: KITAIFA 